Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea ppubblikat, fuq talba tal-Kunsill, studju dwar Tekniki Ġenomiċi Ġodda (New Genomic Techniques, NGTs). L-istudju juri li l-NGTs, li huma tekniki li jbiddlu l-ġenoma ta' organiżmu, għandhom il-potenzjal li jikkontribwixxu għal sistema tal-ikel aktar sostenibbli bħala parti mill-objettivi tal-Patt Ekoloġiku Ewropew u l-Istrateġija “Mill-Għalqa sal-Platt”. Fl-istess ħin, l-istudju jsib li l-leġiżlazzjoni attwali dwar il-GMOs, adottata fl-2001, mhijiex adatta għal dawn it-teknoloġiji innovattivi. Issa l-Kummissjoni se tibda proċess ta' konsultazzjoni wiesgħa u miftuħa biex jiġi diskuss id-disinn ta' qafas legali ġdid għal dawn il-bijoteknoloġiji. Il-Kummissarju għas-Saħħa u s-Sikurezza Alimentari, Stella Kyriakides, qalet: “L-istudju li ppubblikajna llum jikkonkludi li t-Tekniki Ġenomiċi Ġodda jistgħu jippromwovu s-sostenibbiltà tal-produzzjoni agrikola, f'konformità mal-objettivi tal-Istrateġija tagħna “Mill-Għalqa sal-Platt”. Bis-sikurezza tal-konsumaturi u tal-ambjent bħala l-prinċipju ewlieni, issa huwa l-mument biex ikollna djalogu miftuħ maċ-ċittadini, mal-Istati Membri u mal-Parlament Ewropew biex niddeċiedu flimkien it-triq li trid tittieħed għall-użu ta' dawn il-bijoteknoloġiji fl-UE.” L-NGTs qed jiżviluppaw b'mod rapidu f'ħafna partijiet tad-dinja L-NGTs, li jistgħu jiġu definiti bħala t-tekniki kollha li jbiddlu l-ġenoma ta' organiżmu żviluppat wara l-2001 (meta ġiet adottata l-leġiżlazzjoni tal-UE dwar il-GMOs), żviluppaw b'mod rapidu f'dawn l-aħħar għoxrin sena f'ħafna partijiet tad-dinja, u diġà hemm xi applikazzjonijiet fis-suq ta' xi sħab kummerċjali tal-UE. Is-sejbiet ewlenin tal-istudju huma dawn li ġejjin: Il-Passi li Jmiss L-istudju se jiġi diskuss mal-ministri tal-UE fil-Kunsill Agrikoltura u Sajd f'Mejju. Il-Kummissjoni se tiddiskuti wkoll is-sejbiet tagħha mal-Parlament Ewropew u mal-partijiet ikkonċernati interessati kollha. Fix-xhur li ġejjin, se titwettaq valutazzjoni tal-impatt, flimkien ma' konsultazzjoni pubblika, biex jiġu eżaminati l-għażliet politiċi għar-regolamentazzjoni tal-pjanti derivati minn ċerti NGTs. Kuntest L-istudju tħejja wara talba mill-Kunsill tal-Unjoni Ewropea li, fit-8 ta' Novembru 2019, talab lill-Kummissjoni biex twettaq “studju fid-dawl tas-sentenza tal-Qorti tal-Ġustizzja fil-Kawża C-528/16 rigward l-istatus ta' tekniċi ġenomiċi ġodda skont il-liġi tal-Unjoni.” L-istudju twettaq mill-Kummissjoni u ġie infurmat minn opinjonijiet tal-esperti u kontributi mill-awtoritajiet kompetenti tal-Istati Membri u mill-partijiet ikkonċernati fil-livell tal-UE permezz ta' konsultazzjonijiet immirati. Kienet involuta firxa wiesgħa ta' parteċipanti fil-konsultazzjoni, li twettqet qabel it-tħejjija tar-rapport. Il-kontributi kollha huma ppubblikati. Aktar informazzjoni L-istudju sħiħ, l-ittra li bagħtet il-Kummissjoni lill-Kunsill biex tissottomettilu l-istudju u li tiddeskrivi s-segwitu tal-politika, kif ukoll lista ta' Mistoqsijiet u Tweġibiet huma disponibbli hawn.